《平皋木芙蓉千株烂然云锦醉行其中如游芙蓉城》
宋代·舒岳祥

牡丹一名木芍药，拒霜也号木芙蓉。
好花名尽多重叠，不取枝同取貌同。
悲鸿一声天雨血，落霞万顷江饮虹。
水花已尽岸花出，千朵万朵能白红。
曾共鸳鸯登绣缛，也随鸂鶒上屏风。
金钗俗插嫌花重，玉手高攀与面重。
弄色合欢无限思，九心千叶为谁容。
朝看花开红偏淡，暮见花敛红转浓。
朝开夕敛如趋市，明日风光移别蘤。
平生爱花入骨髓，白头出没与花似。
老我逢花六十秋，花开花落水悠悠。
未吃太平一杯酒，岁岁花开伴白头。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。